
UDKAST TIL EUROPA-PARLAMENTETS HENSTILLING
til Rådet og næstformanden for Kommissionen/Unionens højtstående repræsentant for udenrigsanliggender og sikkerhedspolitik om forbindelserne mellem EU og Kina
(2023/2127(INI))
Europa-Parlamentet,
–	der henviser til Det Europæiske Råds konklusioner af 30. juni 2023 om Kina,
–	der henviser til fælles meddelelse af 12. marts 2019 fra Kommissionen og Unionens højtstående repræsentant for udenrigsanliggender og sikkerhedspolitik med titlen "Forbindelserne mellem EU og Kina i et strategisk perspektiv" (JOIN(2019)0005),
–	der henviser til EU's strategi af 16. september 2021 for samarbejde i den indopacifiske region,
–	der henviser til Rådets konklusioner af 28. juli 2020 om Hongkong,
–	der henviser til kommissionsformand Ursula von der Leyens taler om risikobegrænsning i European Policy Centre den 30. marts 2023 og i Parlamentet den 18. april 2023,
–	der henviser til den fælles meddelelse af 20. juni 2023 fra Kommissionen og den højtstående repræsentant for udenrigsanliggender og sikkerhedspolitik til Europa-Parlamentet, Det Europæiske Råd og Rådet om "En europæisk økonomisk sikkerhedsstrategi" (JOIN(2023)0020),
–	der henviser til sin beslutning af 20. maj 2021 om kinesiske modsanktioner over for EU-enheder, MEP'er og nationale parlamentsmedlemmer[footnoteRef:1], [1:  EUT C 15 af 12.1.2022, s. 17.] 

–	der henviser til sin beslutning af 16. september 2021 om en ny EU-Kina-strategi[footnoteRef:2], [2:  EUT C 117 af 11.3.2022, s. 40.] 

–	der henviser til forretningsordenens artikel 118,
–	der henviser til betænkning fra Udenrigsudvalget (A9‑0000/2023),
A.	der henviser til, at Kina på én og samme tid er en partner og også i stigende grad en konkurrent og systemisk rival til EU;
B.	der henviser til, at både Den Europæiske Union og Kina har en fælles interesse i at tilstræbe konstruktive og stabile forbindelser, som skal være baseret på respekt for den regelbaserede internationale orden, et afbalanceret engagement og gensidighed;
C.	der henviser til, at det kinesiske kommunistparti ikke deler de samme værdier som europæiske demokratier, er blevet stadig mere autoritært og på internationalt plan fremmer modeller for regeringsførelse, som er i modstrid med EU's værdier;
D.	der henviser til, at Kina er under forandring og bevæger sig ind i en ny sikkerheds- og kontrolæra, der er kendetegnet ved en stadig mere assertiv økonomisk politik og udenrigspolitik, forsøg på at ændre den internationale regelbaserede orden og stadig mere undertrykkende nationale politikker;
E.	der henviser til, at EU kun kan forsvare sine interesser og værdier mod et stadig mere assertivt Kina på troværdig vis, hvis det optræder med én fælles tilgang;
F.	der henviser til, at Europa for at forsvare sine kerneværdier og blive behandlet som en ligeværdig partner har brug for en ny tilgang til Kina baseret på europæisk strategisk autonomi, gensidighed, samarbejde med ligesindede partnere og modstand mod tvang;
G.	der henviser til, at EU ikke må acceptere kritisk politisk eller militær støtte fra Kina til Ruslands ulovlige angrebskrig i Ukraine eller til omgåelse af EU's sanktioner, der er indført efter Ruslands ulovlige invasion;
H.	der henviser til, at EU ikke må acceptere nogen ensidig ændring af status quo i Taiwanstrædet, og slet ikke ved brug af magt, eller de vedvarende menneskerettighedskrænkelser i Kina, navnlig i Xinjiang, Tibet, Indre Mongoliet og Hongkong;
1.	henstiller, at Rådet og næstformanden for Kommissionen/Unionens højtstående repræsentant for udenrigsanliggender og sikkerhedspolitik:
Inddragelse af Kina i håndteringen af globale udfordringer
a)	fortsat samarbejder med Kina om at tackle globale udfordringer såsom klimaforandringer og biodiversitet, sundheds- og pandemiberedskab, gældslettelse og humanitær bistand og øger dialogen med Kina om sikkerhedsspørgsmål i betragtning af Kinas stadig mere afgørende rolle i den globale sikkerhed
b)	opfordrer Kina til at værne om den regelbaserede internationale orden, navnlig principperne i FN-pagten, herunder respekten for alle staters territoriale integritet eller politiske uafhængighed
c)	opretholder diplomatisk stabilitet og samtidig øger EU's stålsathed over for Kina for at få det til at påtage sig sit ansvar som medlem af FN's Sikkerhedsråd for at presse Rusland til at standse sin ulovlige angrebskrig mod Ukraine
d)	gentager, at Kina som verdens største CO2-udleder skal forpligte sig til at sørge for, at dets CO2-emissioner topper inden 2030 i overensstemmelse med Parisaftalen og dets egne løfter
e)	sikrer, at Kina spiller en konstruktiv rolle i multilaterale organisationer såsom Verdenshandelsorganisationen, Verdenssundhedsorganisationen (WHO) og De Forenede Nationer og støtter skridt i retning af at tillade Taiwan at deltage i møder, mekanismer og aktiviteter i relevante internationale institutioner såsom WHO, Organisationen for International Civil Luftfart og FN's rammekonvention om klimaændringer
f)	reagerer i passende omfang på Kinas bestræbelser på at opbygge alternative internationale organisationer, herunder gennem BRIKS-gruppen (Brasilien, Rusland, Indien, Kina og Sydafrika), ved at sikre en bedre koordinering mellem EU's medlemsstater og intensivere partnerskaber med ligesindede partnere i hele verden
Modstand mod Kinas menneskerettighedskrænkelser
g)	insisterer på, at Kina opfylder sine forpligtelser som en global magt ved at opretholde menneskerettighederne og retsstatsprincippet
h)	sikrer en samlet europæisk tilgang, når Kina bruger sin økonomiske løftestangseffekt til at lukke munden på modstandere af menneskerettighedskrænkelser; intensiverer og inddrager medlemmer af Europa-Parlamentet i menneskerettighedsdialogen med Kina og arbejder hen imod en forenet tilgang til kulturelt og akademisk samarbejde med Kina og samtidig forhindrer utilbørlig påvirkning fra kinesiske finansieringskilders side
i)	støtter en uafhængig og upartisk FN-undersøgelse af menneskerettighedskrænkelser i Kina, navnlig i Xinjiang og Tibet, og indtrængende opfordrer de kinesiske myndigheder til at give meningsfuld adgang til de pågældende regioner og omgående og betingelsesløst løslade uygur-akademikeren og Sakharovprismodtageren i 2019, Ilham Tohti
j)	griber ind i enkeltsager om europæiske borgere, der udsættes for "administrativ tilbageholdelse" i Kina, som f.eks. den svenske boghandler Gui Minhai, og bruger alle diplomatiske kanaler til at presse på for at få dem løsladt
k)	udviser solidaritet med civilsamfundet i Kina og Hongkong og fremskynder gennemførelsen af den europæiske menneskerettighedsramme med Magnitskij-lignende sanktioner i tæt samarbejde med internationale partnere, herunder indefrysning af udenlandske aktiver og visumrestriktioner over for dem, der er involveret i menneskerettighedskrænkelser, herunder politiske beslutningstagere i Hongkong
l)	indkredser og lukker alle kanaler, som i øjeblikket er med til at fremme den tværnationale undertrykkelsesindsats fra Folkerepublikken Kinas side, herunder i Den Europæiske Union, og navnlig dem, der er rettet mod diasporasamfund, i samarbejde og samordning med ligesindede partnere
m)	vurderer Hongkongs status som selvstyrende i lyset af loven om national sikkerhed og Kinas overtrædelse af dets internationale forpligtelser, dets overtrædelser af den kinesisk-britiske fælleserklæring, den internationale konvention om borgerlige og politiske rettigheder, princippet om "ét land, to systemer" og undertrykkelsen af Hongkongs selvstyre og oppositionsledere, herunder medlemmer af civilsamfundet
n)	fordømmer de kinesiske myndigheders forsøg på at gå målrettet efter Hongkongs diasporasamfund i EU og opfordrer medlemsstaterne til at suspendere udleveringsaftaler med Kina og Hongkong
Sikring af Europas strategiske autonomi i omgangen med Kina gennem risikobegrænsning
o)	arbejder tæt sammen om at fremme enhed i medlemsstaternes tilgang til Kina og styrker EU's strategiske autonomi for at sikre, at Europa er i stand til at forsvare sine værdier og økonomiske interesser og den regelbaserede verdensorden
p)	arbejder hen imod en fornyet, assertiv og sammenhængende EU-tilgang over for Kina, der former forbindelserne med Kina i hele EU's interesse og tager fuldt ud højde for de udfordringer, der opstår som følge af Kinas voksende rolle som global aktør og dets stadig mere undertrykkende indenlandske politikker og assertive udenrigspolitik
q)	styrker EU's økonomiske autonomi, sikrer gensidigt fordelagtige økonomiske forbindelser og forhindrer, at følsomme teknologier bliver anvendt til militære formål, gennem risikobegrænsning af handelsstrømmene og mindskelse af kritisk afhængighed af Kina uden at sigte mod at afkoble eller vende sig indad 
r)	på den baggrund hurtigt gennemfører den europæiske økonomiske sikkerhedsstrategi og gør bedre brug af vores eksisterende handelsinstrumenter for at minimere de skadelige virkninger af risikobegrænsningen for den europæiske økonomi og sikre et tæt parløb med ligesindede partnere i hele verden såsom vores transatlantiske partnere og partnere i Sydøstasien
s)	arbejder hen imod en mere koordineret tilgang til beskyttelse af kritisk infrastruktur på EU-plan
t)	sørger for øget koordinering og samarbejde med ligesindede partnere om spørgsmål af fælles interesse, navnlig – men ikke udelukkende – om spørgsmål som strategisk afhængighed, økonomisk tvang, politisk indblanding og desinformation, samt for at fremme regelbaseret multilateralisme og strategisk solidaritet mellem demokratier
u)	fremhæver, at EU's "ét-Kina-politik" fortsat er grundlaget for vores engagement med både Kina og Taiwan, men også understreger den positive virkning af uddybningen af forbindelserne mellem EU og Taiwan 
v)	genovervejer EU's politik for engagement med Taiwan og fortsætter med at støtte demokratiet dér sammen med ligesindede partnere; tilskynder til yderligere udvekslinger mellem Parlamentet og dets taiwanske modparter i den forbindelse
w)	sikrer, at status quo i Taiwanstrædet ikke ændres ved brug af magt eller tvang, ved at støtte initiativer med sigte på at fremme dialog, samarbejde og opbygning af tillid mellem de to parter; udarbejder en scenariebaseret strategi for imødegåelse af potentielle sikkerhedsudfordringer i Taiwanstrædet
x)	opretter en "Far-East StratCom-taskforce" som en del af Tjenesten for EU's Optræden Udadtil, som skal have til opgave at indkredse, overvåge og bekæmpe desinformationsbestræbelser og landespecifikke foranstaltninger fra Kinas side
y)	udnytter Global Gateway-strategien fuldt ud som et redskab til at intensivere EU's engagement og forretningsforbindelser med partnere fra udviklingslande og tilvejebringer et alternativ til kinesisk-drevne strategier for udenlandske investeringer;
2.	pålægger sin formand at sende denne henstilling til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik samt til orientering til Folkerepublikken Kinas regering.

